Sverige overholder gældende regler, og det bør Danmark også gøre.

Det oplyser det svenske justitsministerium til DR Nyheder, efter statsminister Lars Løkke Rasmussen mandag rakte en hånd ud til Sverige, fordi broderparten af de over 1.000 flygtninge og migranter, som de seneste dage er kommet til Danmark, ytrer ønske om at søge asyl i Sverige.

Dermed tilbød statsministeren en politisk aftale, der bryder med de såkaldte Dublin-regler, hvor flygtninge og migranter alternativt skal sendes tilbage til Tyskland.

- Danmark er et rigt land, og har mulighed for at tage hånd om flygtningene. Ifølge gældende regler er der desuden mulighed for familiesammenføring, hvis flygtninge har familie i enten Danmark eller Sverige, lyder beskeden fra justitsministerens kontor her i formiddag.

- Hvordan Danmark tolker reglerne, det er op til Danmark, tilføjer Justitsministeriet

Skal sendes til Tyskland

Som reglerne er nu, betyder det, at Danmark er forpligtet til at behandle de sager, hvor flygtninge når den danske grænse som det første land - også selv om flygtningene afviser at søge asyl i Danmark, men hellere vil til Sverige. Desuden kan Sverige med god ret sende asylansøgere retur, der er registreret i Danmark.

Læs også : Malmø er klar til at tage imod flygtninge

Afviser flygtninge stadig at søge asyl, skal de sendes retur til Tyskland, som de er rejst til Danmark fra.